Kulkunstenaars laat onmoontlike waar word
March 4, 2014 in Sonder kategorie
Sommige kinders wil dokters word wanneer hulle groot is. Ander wil brandweermanne word. En in die meeste gevalle word hulle iets heeltemal anders.
Jacques le Sueur en Alexander May het egter altyd geweet hulle wil gehore betower en bekoor met kulkuns. Hulle is al jare lank van die land se voorste "tower"kunstenaars en op Saterdag 8 Maart is hulle by die US Woordfees (20:30 PJ Olivier-kunssentrum) met hul vertoning Abra!
May sê hy het grootgeword in 'n familie met kulkunstenaars. "Twee van my neefs het ook hierin belanggestel en ons het altyd saam geoefen. Ons het by tehuise vir bejaardes opgetree en dit was altyd pret om te sien hoeveel genot die gehore uit ons optredes put."
Die kulkunstenaar Alexander May
Ook Le Sueur oefen sy beroep al van kindsbeen af.
"Ek het na skool onmiddellik voltyds begin met my loopbaan. Ek ken geen ander lewe nie. Alle goeie dinge wat al met my gebeur het, is danksy my beroep."
Le Sueur het selfs al 'n keer Madiba se horlosie gesteel – en dit darem weer terugbesorg.
"Ek het aan die begin van my loopbaan by 'n restaurant in Kaapstad voor hom opgetree toe hy nog die president was, en sy horlosie laat verdwyn. Hy was wonderlik. Vir my was dit 'n besonderse prestasie dat die presidensiële wagte ook niks agtergekom het nie."
May sê daar was nie juis ander kulkunstenaars in die Oos-Kaap waar hy grootgeword het nie.
"Maar bekendes soos Martino was altyd net 'n oproep ver. Hy was altyd bereid om raad te gee."
Martino, wat in 2011 dood is, was waarskynlik Suid-Afrika se bekendste kulkunstenaar. Hy het ook die frase: "Kul jou hier, kul jou daar en siedaar!" bekend gemaak. Vanjaar se Woordfees-slagspreuk: "Kuns hier, kultuur daar. Siedaar 15 jaar" is van die Martino frase afgelei.
Onverwagse oomblikke is daar ook gereeld. Soos die keer toe Le Sueur 'n ring uit 'n man se oor gehaal het. Die man wou die toertjie herhaal, maar toe sluk hy sy eie ring in.
Glo gehore werklik nog in towerkuns, of weet hulle dit is oëverblindery?
"Opgevoede mense weet wat hulle sien is 'n truuk. Maar hulle weet ook hulle moet hul wantroue tydelik opskort vir die 'toorkunsie' om te werk. Die meeste mense wat ek in my wêreldwye reise ontmoet het, glo in 'n vorm van toorkuns. Vir my bevat alles om my, van die gelag van 'n kind tot die manier waarop 'n voël vlieg en die manier waarop ons per e-pos kan kommunikeer, 'n mate van towery."
May glo die kulkunstenaar herinner sy gehoor daaraan dat daar altyd 'n manier is om die skynbaar onmoontlike reg te kry – ook in die lewe daarbuite.
"Daar is ook die illusie dat die natuurwette onder die kulkunstenaar se beheer is. Dalk het die gehoor 'n fassinasie met daardie mag. Wat sal jý alles kon doen met daardie mag wat die kulkunstenaar skynbaar het?"
Jacques le Sueur reis die wêreld vol om kulkunsvertonings aan te bied. Hier is hy saam met 'n paar Masai in Tanzanië.
Abra! – die kulkunstenaars Jacques le Sueur en Alexander May is Saterdag 8 Maart om 20:30 by diePJ Olivier-kunssentrum in aksie as deel van die US Woordfeesprogram.
Tags: Alexander May, Jacques le Sueur, kulkuns, Martino, US Woordfees
← Richard vd Westhuizen se trein stoom voort
Verskrikking van liefde vuur Tara se passie →
3 responses to Kulkunstenaars laat onmoontlike waar word
lora2me said on March 4, 2014
Ek hou van kulkunstenaars, want dit laat my ook besef dat ek nie so slim en oplettend is soos wat ek soms dink nie.
perdebytjie said on March 4, 2014
Kulkuns het my nog altyd geboei.Mens weet dis truuks,maar dis tog lekker om te glo dit gebeur regtig!